SL Uradni list Evropske unije C 50/1

MNENJE KOMISIJE

z dne 21. februarja 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli švedski organi v zvezi z izolirano kabelsko tesnilko „MCT Brattberg – RGSFB“

ATEX SE-01-07

(Besedilo velja za EGP)

(2008/C 50/01)

1. OBVESTILO ORGANOV KRALJEVINE ŠVEDSKE

Člen 2(1) Direktive 94/9/ES o približevanju zakonodaje držav članic v zvezi z opremo in zaščitnimi sistemi, namenjenimi za uporabo v potencialno eksplozivnih atmosferah, določa, da države članice sprejmejo vse ustrezne ukrepe, s katerimi zagotovijo, da se oprema, zaščitni sistemi in naprave, za katere se uporablja Direktiva, dajejo na trg in uporabljajo le, če ob ustrezni namestitvi in vzdrževanju ter namenski uporabi ne ogrožajo zdravja in varnosti ljudi ter, kjer je primerno, domačih živali ali lastnine.

Člen 7(1) Direktive določa, da v primeru, kadar država članica ugotovi, da lahko oprema, zaščitni sistemi ali naprave z oznako skladnosti CE, ki se uporabljajo v skladu s predvideno uporabo, ogrozijo varnost ljudi in, kjer je primerno, domačih živali ali lastnine, sprejme vse ustrezne ukrepe za umik take opreme ali zaščitnih sistemov s trga, za prepoved njihovega dajanja na trg, dajanja v uporabo in uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu ter navede razlog za svojo odločitev.

Švedski organi so 26. marca 2007 uradno obvestili Evropsko komisijo o ukrepu prepovedi, sprejetem v zvezi z dajanjem v promet in umikom s trga izolirane kabelske tesnilke znamke MCT Brattberg, tipa RGSFB, ki jo izdeluje družba MCT Brattberg AB, S-37192 Karlskrona.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če se ugotovi, da je ukrep upravičen, Komisija o tem obvesti države članice, ki sprejmejo ustrezne ukrepe v zvezi z zadevno opremo ali zaščitnimi sistemi v skladu s svojimi obveznostmi po členu 2(1).

2. RAZLOGI ZA UKREP ŠVEDSKIH ORGANOV

Ukrep, ki so ga sprejeli švedski organi, izhaja iz neskladnosti izdelka z bistvenimi zdravstvenimi in varnostnimi zahtevami iz Priloge II k Direktivi ATEX 94/9/ES, s sklicevanjem na nepravilno uporabo specifikacije naslednjih usklajenih evropskih standardov, ki so navedeni v certifikatu o ES-pregledu tipa:

— EN 50018:2000 + A1:2002 Električne naprave za potencialno eksplozivne atmosfere – Neprodirni okrov „d“: Tehnične pomanjkljivosti: Neskladnost z zahtevami preskusa zatesnitve (podklavzula C.3.1.1 standarda, bistvena zdravstvena in varnostna zahteva 1.2.9 Priloge II k Direktivi). Tesnilka ni opravila preskusa zatesnitve, ki naj bi se 2 minuti izvajal na preskusnem vzorcu pod tlakom 30 barov. — pri tlaku pod 0,5 bara je prišlo do uhajanja, — pri tlakih 1 in 2 bara je prišlo do uhajanja na več mestih, — pri tlaku 3 barov so se moduli, ki zagotavljajo tesnjenje na kabelski uvodnici, začeli ločevati od okvira in nazadnje iz njega izstopili v 5 s. Upravne pomanjkljivosti: Certifikat (podklavzula 13.1 standarda). Nobenih specifikacij tipov in različic izoliranih kabelskih tesnilk; Tesnilka certificirana kot „naprava“ namesto ex-sestavni del.

— EN 50014:1997 + A1:1999 + A2:1999 Električne naprave za potencialno eksplozivne atmosfere – Splošne zahteve: Upravne pomanjkljivosti: Navodila (klavzula 27 standarda, bistvena zdravstvena in varnostna zahteva 1.0.6 Priloge II k Direktivi). Manjka povzetek oznak; obstajajo nejasnosti glede certificiranih tipov in različic (za katere kabelske tesnilke velja certifikat), predpisani čas (kakšen rok velja za certificirane kabelske tesnilke) in certificirane kabelske tesnilke za cevi (ali se lahko certificirane kabelske tesnilke uporabljajo za cevi); dokumenta, navedenega v certifikatu („Nomenklatura perforiranih modulov“), v navodilih ni bilo mogoče najti.

3. MNENJE KOMISIJE

Komisija je 27. marca 2007 pisno pozvala proizvajalca MCT Brattberg AB in priglašeni organ LCIE Fontenay-aux-Roses, ki je izdal certifikat o ES-pregledu tipa, da sporočita svoje pripombe z zvezi z ukrepom švedskih organov.

Priglašeni organ LCIE Fontenay-aux-Roses je 14. maja 2007 odgovoril z dopisom, v katerem je nasprotoval upravnim pomanjkljivostim, ki so jih odkrili švedski organi, in trdil, da „niso bistvene“. Prav tako je priložil pismo proizvajalca MCT Brattberg, v katerem družba prekinja pogodbo s priglašenim organom LCIE in ga poziva k umiku certifikata.

Švedski organi so 31. avgusta 2007 Komisiji poslali pismo z dne 8. februarja 2007, ki ga je nanje naslovil proizvajalec MCT Brattberg in v katerem navaja: „Certifikat LCIE smo umaknili iz vseh hčerinskih družb in zastopnikov ter trenutno ne prodajamo nobene opreme z akreditacijo ATEX. Vsa oprema z oznakami ATEX je bila umaknjena in zadržana v karanteni znotraj našega sistema zagotavljanja kakovosti“.

Glede na razpoložljivo dokumentacijo, pripombe zainteresiranih strani in ukrepe, ki jih je sprejel proizvajalec, Komisija meni, da izdelek, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti, zlasti tehnične pomanjkljivosti, povzročajo resno tveganje za osebe, ki zadevni izdelek uporabljajo.

Po izvedbi zahtevanega postopka Komisija meni, da je ukrep, ki so ga sprejeli švedski organi, upravičen.